নরেন্দ্রনাথ দত্ত (শিল্পপতি)

নরেন্দ্রনাথ দত্ত (১৮৮৪–১৯৪৯) একজন ভারতীয় বাঙালি চিকিৎসক ও শিল্পপতি ছিলেন। তিনি ক্যাপ্টেন নরেন দত্ত এবং এন এন দত্ত নামেও পরিচিত ছিলেন।
২১ সেপ্টেম্বর ১৮৮৪ সালে নরেন্দ্রনাথ দত্ত ব্রিটিশ ভারতের বেঙ্গল প্রেসিডেন্সির ত্রিপুরা জেলার শ্রীকাইল গ্রামে (বর্তমানে বাংলাদেশের কুমিল্লা জেলার মুরাদনগর উপজেলায় অবস্থিত) চট্টগ্রাম সরকারি উচ্চ বিদ্যালয়ের শিক্ষক কৃষ্ণকুমার দত্ত ও শর্বানীসুন্দরী দেবীর দরিদ্র পরিবারে জন্মগ্রহণ করেন। ১৮৯০–১৮৯১ সালে নরেন্দ্রনাথের মা মারা যাওয়ার পর তাকে ও তার ভাই দেবেন্দ্রনাথ দত্তকে জ্যেঠিমার কাছে রেখে বাবা বাকি দুই ভাইকে নিয়ে চট্টগ্রামে চলে যান। ধনপতিখোলা প্রাথমিক বিদ্যালয়ে লেখাপড়া করার পর তিনি ১৯০৬ সালে কুমিল্লা জেলা স্কুল থেকে মাধ্যমিক ও এর দুই বছর পর কুমিল্লা ভিক্টোরিয়া কলেজ থেকে উচ্চ মাধ্যমিক শিক্ষা সম্পন্ন করেন। তখন তিনি ক্ষেতমজুরি, মুদির দোকানে চাকরি ও সবজি বিক্রি করে লেখাপড়ার খরচ যোগাতেন। এরপর তিনি কলকাতা মেডিকেল কলেজে ভর্তি হন এবং খিদিরপুর ডকে কুলির কাজ করে ও অধ্যক্ষ কর্নেল জন টেলফার ক্যালভার্টের আর্থিক সহায়তায় ১৯১৫ সালে চিকিৎসাবিদ্যায় স্নাতক অর্জন করতে সক্ষম হন।
চিকিৎসাবিদ্যায় স্নাতক অর্জন করার পরে নরেন্দ্রনাথ অধ্যক্ষ ক্যালভার্টের সুপারিশে প্রেসিডেন্সি জেনারেল হাসপাতালে সরকারি আবাসিক সার্জন পদে চাকরি পেয়েছিলেন। এরপর অধ্যক্ষ ক্যালভার্টের পরামর্শে তিনি ১৯১৬ সালে ভারতীয় জরুরি যুদ্ধ পরিষেবার অংশ হিসেবে ব্রিটিশ ভারতীয় সেনাবাহিনীতে যোগদান করেন এবং প্রথম বিশ্বযুদ্ধে অংশগ্রহণ করেন। যুদ্ধ চলাকালে তিনি মেসোপোটেমিয়ায় ফিল্ড সার্ভিস ও অ্যাসিরীয় শরনার্থী শিবিরের দায়িত্বে ছিলেন। ক্যাপ্টেন পদে উন্নতি পাওয়া ও প্রধান মেডিকেল অফিসারের দায়িত্ব পালনের পর তিনি ১৯২৫ সালে অবসর গ্রহণ করেন। তারপর তিনি নদীয়া জেলায় ৮০ বিঘা জমি ইজারা নিয়ে সে জমিতে ফলের বাগান ও মাছ চাষ শুরু করেন। বেঙ্গল ইমিউনিটির অন্যতম উদ্যোক্তা বিধানচন্দ্র রায়ের অনুরোধে তিনি কোম্পানিটির দায়িত্ব গ্রহণ করেন এবং নির্বাহী পরিচালক পদে দায়িত্ব পালন করেন। তিনি দায়িত্ব নেওয়ার সময় এর অবস্থা শোচনীয় ছিল। ১৯৪৬ সালের মধ্যে তিনি কোম্পানিকে লাভজনক ও বিস্তৃত করে তোলেন এবং গভীর সমুদ্রে মাছ ধরার উন্নতমানের ট্রলার উৎপাদনের জন্য ইন্ডিয়ান ট্রলার লিমিটেড প্রতিষ্ঠা করেন। এছাড়া তিনি র‍্যাডিক্যাল ইনস্যুরেন্স লিমিটেড, ইন্ডিয়ান রিসার্চ ইনস্টিটিউট, ভারতী প্রিন্টিং অ্যান্ড পাবলিশিং ও নবশক্তি নিউজপেপার্স কোম্পানি প্রতিষ্ঠা করেন।
ভারতীয় স্বাধীনতাকামী গুপ্ত সংগঠন যুগান্তর দলের সদস্যদের সাথে তার সম্পৃক্ততা ছিল, যার ফলে ব্রিটিশ ভারতীয় সেনাবাহিনীতে যোগ দেওয়ার সময় সরকারের কারণে তাকে প্রতিবন্ধকতার মুখোমুখি হতে হয়েছিল। তিনি সুভাষচন্দ্র বসুর সমর্থক ছিলেন এবং ভারতীয় জাতীয় কংগ্রেসকে সহযোগিতা করতেন। নরেন্দ্রনাথ আহত স্বাধীনতা সংগ্রামী ও ভারতীয় জাতীয় কংগ্রেসের রাজনীতিবিদদের চিকিৎসা সেবা দিতেন। ১৯৩০ সালে চট্টগ্রাম অস্ত্রাগার লুণ্ঠনে জড়িত এক ব্যক্তিকে আইনশৃঙ্খলা বাহিনীর কাছ থেকে তিনি চব্বিশ পরগনা জেলার বরাহনগরে অবস্থিত নিজের গোডাউনে লুকিয়ে রেখেছিলেন। ১৯৪৮ সালে বিধানচন্দ্র রায় পশ্চিমবঙ্গ সরকারের মুখ্যমন্ত্রী হওয়ার পর নরেন্দ্রনাথকে তার মন্ত্রিসভায় যোগ দেওয়ার আমন্ত্রণ জানিয়েছিলেন, যদিও তিনি তা প্রত্যাখ্যান করেন।
আমৃত্যু চিরকুমার নরেন্দ্রনাথ দত্তের তিন সহোদর ছিলো। তার বড় ভাই কামিনী কুমার দত্ত কুমিল্লা জেলার আইনজীবী ও পাকিস্তানের কেন্দ্রীয় আইনমন্ত্রী ছিলেন। তার কনিষ্ঠ ভাই সুরেন্দ্রনাথ দত্ত ভারতীয় সিভিল সার্ভিসে উত্তীর্ণ হয়ে সরকারি বনবিভাগে চাকরি করতেন এবং মেজো ভাই দেবেন্দ্রনাথ দত্ত ইস্পাত কারখানার ব্যবসায়ী ছিলেন।
নরেন্দ্রনাথ দত্ত ২৬ মার্চ ১৯৪৯ সালে নিজের জন্মস্থান থেকে ফেরার পর একই বছরের ৬ এপ্রিলে ভারত অধিরাজ্যের পশ্চিমবঙ্গের রাজধানী কলকাতার ১৫৩ ধর্মতলা স্ট্রিটে (বর্তমান নাম লেনিন সরণি) অবস্থিত নিজস্ব বাসভবনে হৃদরোগে আক্রান্ত হয়ে মৃত্যুবরণ করেন। তার প্রচেষ্টায় বেঙ্গল ইমিউনিটি কম খরচে গুরুত্বপূর্ণ ওষুধ বাজারজাত ও টীকা আবিষ্কারে ভূমিকা রেখেছিল। ১৯৪৯ সালে পশ্চিমবঙ্গ সরকার তার বিরুদ্ধে আট বছর প্রায় পরিমাণ কর ফাঁকির অভিযোগ করেছিল যা তিনি স্বীকার করে নেন। মৃত্যুর পর তার উত্তরাধিকারীরা কর ফাঁকির মামলায় আপিল করেন এবং ১৯৬০ সালে মামলার রায় অনুযায়ী প্রায় পরিশোধ করেন। তিনি "যুগান্তর পত্রিকা"-এর পৃষ্ঠপোষক ছিলেন এবং আমৃত্যু সংবাদপত্রটির পরিচালক সভার সভাপতি ছিলেন। মৃত্যুর আট বছর আগে তিনি নিজের জন্মস্থানে বাণী পীঠ (বর্তমানে শ্রীকাইল সরকারি কলেজ) নামক একটি কলেজ প্রতিষ্ঠা করেন। এছাড়া তিনি কৃষ্ণ কুমার দত্ত মেমোরিয়াল ট্রাস্ট গঠন করেন। ১৯৫৫ সালে বরাহনগরে অবস্থিত তার মালিকানাধীন স্কুলটি তার নামে নামকরণ করে রাখা হয় বরাহনগর নরেন্দ্রনাথ বিদ্যামন্দির। তার জীবনী নিয়ে অমূল্যরতন চক্রবর্ত্তী লিখিত ""ক্যাপ্টেন নরেন্দ্রনাথের জীবন-কথা"" ও জয়নাল হোসেন সম্পাদিত ""একজন ক্যাপ্টেন দত্তের তিন শতাব্দীর গল্প"" নামক দুটি গ্রন্থ প্রকাশিত হয়েছে।